**Экономикалық реформа және**

**өңірлік даму комитетінің төрағасы**

**Н.С. САБИЛЬЯНОВТЫҢ ҚОСЫМША БАЯНДАМАСЫ**

Құрметті Владимир Карпович!

Құрметті депутаттар!

Мемлекет басшысы «Қазақстан жаңа жаһандық нақты ахуалда: өсім, реформалар, даму» атты Қазақстан халқына Жолдауында «Бүгінде тұрақты экономикалық өсімді қамтамасыз ету үшін ішкі ресурстарды барынша босатудың маңызы зор. Ол үшін біз екі тиімді құралды – кең ауқымды жекешелендіруді және бәсекелестікті ұлғайтуды пайдалануға тиіспіз» деп атап өткен болатын.

Аталған тапсырманы іске асыру үшін Үкімет
Жекешелендірудің 2016-2020 жылдарға арналған жаңа кешенді жоспарын қабылдады, ол қазіргі уақытта бәсекелестік ортаға беруге жататын 902 ұйымды қамтиды.

Министрдің баяндамасында айтылғандай, Кешенді жоспардың орындалуы 2018 жылғы 1 қаңтардағы жағдай бойынша 71%-ды құрап отыр, 2016-2017 жылдарда 164 млрд. теңге сомасына 367 объект сатылды және шамамен 255 объект қайта ұйымдастыру және тарату сатысында.

Жекешелендіру жоспарын орындаудың оң нәтижелеріне қарамастан, нақты шаралар қабылдауды қажет ететін мынадай мәселелер бар.

Бірінші. Жекешелендіру объектілеріне кезінде салынған қаражаттың күтілетін қайтарылымы бойынша.

Бұл орайда, ең алдымен, жекешелендіру объектілерін бағалауды жүзеге асыру мәселесі туындайды.

Мәселен, баланстық құны жоғары және мемлекеттік қаражат есебінен қалыптастырылған қомақты жарғылық капиталы бар жекешелендіру объектілері жарғылық капиталы мен баланстық құнынан әлдеқайда төмен бағаланған.

Өздеріңізге мәлім, жарғылық капитал – бұл бастапқы активтер (ақша қаражатының, мүліктің) сомасы, компания пайда болған кездегі оның номиналдық құны. Біздің жағдайымызда бұл мемлекеттің кәсіпорынға салған сомасы.

Активтердің баланстық құны – бұл тозуды шегергендегі активтердің әдеттегі ақшалай және бастапқы құны.

Сондықтан көбінесе бағалау құны нарықтық қатынастар жағдайында сату объектісінің жарғылық капиталының немесе баланстық құнының мөлшерінен кем болмауға тиіс нарықтық құнды білдіреді.

Дегенмен сатылған жекешелендіру объектілерінің
367-нен бағалау құн 75-інде (20,5%) – баланстық құнынан 70 млрд. 646 млн. теңгеге аз, 144-інде (39,3%) – жарғылық капиталынан 172 млрд. 451 млн. теңгеге аз болған.

Осыған байланысты жекешелендіру объектілерін бағалау кезінде нарықтық құнының баланстық құнынан төмен болуына мүмкіндік беретін заңнамалық актілер нормаларын қайта қарау қажет деп есептейміз.

Мұндай шара мемлекеттік кәсіпорындарға салынған бюджет қаражатын қайтаруды қамтамасыз етеді.

Екінші. Бағалау құнының төмен болуына байланысты жағдай объектілерді бірінші саудадан емес, бастапқы бағасын 50%-ға дейін төмендете отырып, екінші немесе үшінші сатумен қиындай түседі.

Уәкілетті органның мәліметіне сәйкес сатылған 269 объектінің: 20-сы – бірінші, 19-ы – екінші, 61-і – үшінші саудадан сатылған.

Соның ішінде бұл бірінші саудаға бір қатысушының ғана тіркелуімен байланысты, өйткені Жекешелендіру объектілерін сату қағидалары бойынша тіркелген қатысушы 2-ден аз болған кезде сауда өтпеді деп танылады.

Осыған орай бірінші сауданың жалғыз қатысушысына жекешелендіру объектісін нарықтық құны бойынша сатып алу мүмкіндігін беру орынды болар еді. Бұл үшін «Мемлекеттік мүлік туралы» Қазақстан Республикасының Заңына тиісті түзетулер енгізу қажет.

Бұдан бөлек саудаға шығарылған кәсіпорынның балансында өтімді активтер болған жағдайда, кейінгі саудаларда бағаны бастапқы құнынан төмендетуді 50 % емес, 5 - 10 %-дан асырмау керек.

*Уәкілетті органның деректері бойынша бағалау құнынан төмен бағамен 192 объект немесе 52,2 % сатылған, мұндағы айырмасы 41 млрд. 766 млн. теңге.*

*- «Алматыметроқұрылыс» АҚ бағалау құны - 2,6 млрд. теңге, ал сатылу құны - 1,4 млрд. теңге, яғни бағалау құнынан 2 есеге жуық төмен;*

*-  Шымкент қаласының спорт сарайының бағалау құны - 997 млн. теңге, ол 128 млн. теңгеге, яғни бағалау құнынан
8 есеге жуық төмен бағамен сатылған.*

*Осылайша жекешелендіру объектілерін өзінің бағалау құнынан төмен сату Жекешелендірудің кешенді жоспарының іске асырылуының тиімсіздігіне әкеп соғады.*

Сондықтан мемлекеттік объектілерді бағалауға мұқият жауаптылықпен қарау қажет, өйткені табысты сату көбіне осыған байланысты.

Үшінші. Ұзақ мерзімді инвестициялау объектілерін сату да ерекше назар аударуды қажет етеді.

Мысалы, «Қазақстан ғарыш сапары» ҰК» акционерлік қоғамын соңғы жылдары мемлекет шамамен 137 млрд. теңгеге инвестициялады. Көрсетілген бюджет қаражаты 4 ірі жобаны іске асыруға бағытталды, олардың 2-уі әлі аяқталған жоқ, қалған 2-уі – 2014-2015 жылдарда ғана іске қосылған болатын. Қаржы-экономикалық негіздемеге сәйкес аталған жобалардың орташа өтелуі 10 жылды құрайды, демек, мемлекеттік инвестициялардан қайтарым болашақтың еншісінде.

Сондықтан жекешелендіруден мемлекет экономикасына ұзақ мерзімді пайданың болуын қамтамасыз ету үшін мемлекеттік органдарға объектілерді жекешелендіруден болатын құқықтық, экономикалық және әлеуметтік салдарларды бағалауды жүзеге асыруды ұсынамыз.

Төртінші. Жекешелендірудің қолданыстағы бағдарламасында кейбір жекешелендіру объектілерінің әлеуметтік бағыттылығы ескерілуге тиіс.

Бұл 90-шы жылдардағы жекешелендіру тәжірибесінен туындап отыр, ол кезде балабақшалардың, мәдениет үйлерінің ғимараттары сияқты әлеуметтік объектілер төмен бағамен сатылып, мемлекет кейіннен оларды бюджет қаражатына жоғары бағамен қайтадан сатып алған еді.

Сондықтан әлеуметтік сала мен тыныс-тіршілікті қамтамасыз ету объектілерін жекешелендіруді барынша абайлап және ойластырып жүргізу қажет, өйткені мұның салдарынан кейбір көрсетілетін қызметтерге арналған тарифтердің, бағалардың қымбаттап, оларды төлеуге халықтың әлеуметтік жағдайы келмей қалуы ықтимал.

Бұған жол бермеу үшін мемлекеттік органдар объектілердің әлеуметтік бағыттылығы ескерілетін сату шарттарын айқындауы және қызметтің әлеуметтік бейінін сақтау бөлігінде міндеттемелерді орындау жөніндегі егжей-тегжейлі жоспарларды әзірлеу арқылы жекешелендіруден кейінгі бақылауды күшейтуі қажет.

Осы тұрғыдан алғанда ауылдық елді мекендерде орталық сумен жабдықтауға қол жеткізуді қамтамасыз етуде маңызды рөл атқаратын сумен жабдықтау және су бұру жөніндегі аудандық коммуналдық кәсіпорындарды сатуды тоқтата тұрған жөн. Мұндай кәсіпорындар жекеменшікте болған жағдайда өзіндік ресурстары жеткіліксіз болса, көрсетілетін қызметтердің сапасы мен толық көлеміне кепілдік бермейді. Ауызсумен жабдықтаудың әлеуметтік маңыздылығын ескерсек, бұл азаматтардың әл-ауқатына кері әсерін тигізуі мүмкін.

Кепілдендірілген тегін медициналық көмектің көлемін көрсететін денсаулық сақтау мекемелерін, атап айтқанда мемлекеттік емханаларды жекешелендіру де бір жақты емес. Өйткені жекеменшік объектілері ретінде емханаларда көрсетілетін медициналық көмектерді қаржыландыруға бағытталған бюджет қаражатының мақсатты пайдаланылуын тексеру қаншалықты кедергісіз жүргізілетін болады деген сұрақ туындауы мүмкін. Бұл кейін жаңа мемлекеттік емханалар салу қажеттілігіне әкеп соқтырмай ма?

Мұндай жағдайда мемлекеттік кәсіпорындар мен мекемелерді қаржыландыруға бағытталған бюджет қаражатын пайдаланудың тиімділігі туындайды.

Мысалы, сатылған жекешелендіру объектілерінің қатарында 68-і 2017 жылы бюджеттен 20 млрд. 839 млн.теңге алған.

Олардың ішінде 62 коммуналдық меншік объектісі 19 млрд. 970 млн. теңге бюджет қаражатын алды, ал 22 млрд. 923 млн.теңгеге сатылған.

Олардың арасында 18 денсаулық сақтау ұйымы,
15 коммуналдық кәсіпорын, 13 спорттық клуб пен ұйым.

Бесінші. Бұл Жекешелендірудің кешенді жоспарына кіретін ірі жекешелендіру объектілерін өткізу қарқынының төмен болу мәселесі.

Бүгінгі таңда ТОП-65 тізбесіндегі 65 ұйымның тек 14-і ғана сатылды. «Самұрық-Қазына» Қорының 7 ірі компаниясын
2020 жылдың соңына дейін IPO/SPO-ға шығару жоспарланып отыр және олардың сатылуына алдын ала мұқият дайындалу керек.

Сондықтан «Тұрғын үй құрылыс жинақ банкі» акционерлік қоғамы мен «ҚазАгроҚаржы» акционерлік қоғамын жекешелендіруде Қаржы министрлігі «Самұрық-Қазына» және «Бәйтерек» Ұлттық холдингтерімен бірлесіп, бұл мәселені тағы да пысықтау қажет. Тұрғын үй құрылыс жинақ банкінде шамамен 520 млрд. теңге қаражатымен бір миллионнан астам салымшы бар ескерсек, мынадай сұрақтар туындайды:

- Тұрғын үй құрылыс жинақ банкі мемлекеттік тұрғын үй бағдарламаларына қатысуын сақтап қала ма?

- кредит беру шарттары өзгермей ме?

- банк салымшылары үшін мемлекеттік сыйақы төлеудің тағдыры не болады?

«ҚазАгроҚаржы» акционерлік қоғамы бойынша да мәселе осындай. 2018 жылғы 1 қаңтардағы жағдай бойынша «ҚазАгроҚаржы» акционерлік қоғамының несие портфелі 237,4 млрд. теңге болды, оның ішінде 72,5 млрд. теңге – Қазақстан Республикасы Ұлттық қорының қаражатынан қаржыландырылған инвестициялық жобалар.

Осыған байланысты мынаны нақтылау қажет:

- бұл ақшаның тағдыры қалай болады, олар қайтарыла ма?

- ал «ҚазАгроҚаржы» акционерлік қоғамының қазіргі кездегі қарыз алушыларының тағдыры қалай болмақ, өйткені қазіргі уақытта олардың саны шамамен 6,5 мың, «ҚазАгроҚаржы» акционерлік қоғамын сату фермерлердің ауыл шаруашылығы техникасына қол жеткізуін қиындатпай ма?

Осыған байланысты Мемлекеттік органдар ұлттық басқарушы холдингтермен бірлесіп, банк салымшылары мен ауыл шаруашылығы өнімін өндірушілердің мүддесін қорғау жөнінде шаралар қабылдауы қажет.

Алтыншы. Таратылған, қайта ұйымдастырылған, тарату немесе қайта ұйымдастыру сатысындағы жекешелендіру объектілеріне қатысты.

Мәселен, «Мемлекеттік мүлік туралы» Қазақстан Республикасының Заңына және Жекешелендіру объектілерін сату қағидаларына сәйкес барлық үш сауданың нәтижелері бойынша сатылмаған объектілер таратылуға жатады.

2018 жылғы 1 қаңтардағы жағдай бойынша 237 жекешелендіру объектісі таратылған, қайта ұйымдастырылған және тарату, қайта ұйымдастыру сатысында (55 объект - таратылған, 134 – таратуға жатады, 24 – қайта ұйымдастырылған, 24 – қайта ұйымдастыруға жатады. Республикалық және коммуналдық меншіктегі жекешелендіру объектілерінің жарғылық капиталы - 87 742,5 млн. теңгені құрайды, Әлеуметтік кәсіпкерлік корпорациялары – 6 998,6. Республикалық және коммуналдық меншіктегі жекешелендіру объектілерінің баланстық құны – 69 044,0 млн. теңгені құрайды, Әлеуметтік кәсіпкерлік корпорациялары – 6 545,1).

Оның ішінде 94-і (39,6 %-ы) – бұл «Самұрық-Қазына» ұлттық әл-ауқат қоры» акционерлік қоғамы мен әлеуметтік кәсіпкерлік корпорациялардың кәсіпорындары. Мемлекет пайда алу үшін құрған кәсіпорындардың қандай себептермен бизнес құрылымдар үшін өтімсіз әрі тартымсыз болып қалғаны белгісіз. Осы жағына талдау жүргізілу керек.

Осыған байланысты таратылған жекешелендіру объектісі мүлкінің жағдайы қандай болмақ?

Мысалы, «Мемлекеттік мүлік туралы» Қазақстан Республикасының Заңына сәйкес таратылған мемлекеттік заңды тұлғаның мүлкін мемлекеттік мүлік жөніндегі уәкілетті орган немесе жергілікті атқарушы орган аудан (облыстық маңызы бар қала) әкімімен және жергілікті қоғамдастық жиналысымен келісу бойынша қайта бөледі .

«Самұрық-Қазына» ұлттық әл-ауқат қоры» акционерлік қоғамы таратылған кәсіпорынның мүлкін ведомстволық бағынысты (еншілес) ұйымдары бойынша бөледі, яғни олардың активтерін күшейтеді (ұлғайтады).

Мұндай шаралар жекешелендірудің мемлекеттік активтерді жекеменшік ортаға шығару есебінен экономиканың тиімділігін арттыру жөніндегі мақсаттарына сай келмейді.

Бұл мәселеге ерекше көңіл бөліп, Үкіметтің №1141 қаулысын қайта қарау қажет екені сөзсіз.

Жетінші. Бүгінгі күні мемлекеттік кәсіпорындарды жекешелендіру арқылы оларды қысқартумен бірге мемлекеттік меншіктегі жаңа кәсіпорындар пайда болуда. Мәселен,
2016-2017 жылдары 64 мемлекеттік кәсіпорын пайда болған.

Мемлекеттік органдар мен квазимемлекеттік сектор субъектілерінің мұндай ұстанымы Мемлекет басшысының жекешелендіруді ағымдағы жылдың соңына дейін аяқтау жөніндегі тапсырмасының уақтылы әрі сапалы орындалуына кедергі келтіруі мүмкін.

Қазақстан Республикасының Үкіметі бұл мәселені өзінің ерекше бақылауына алуы керек.

Сөзімді қорытындылай келе, Босаған мемлекеттік ресурсты өндірістік және әлеуметтік инфрақұрылымды дамытуға, әлеуметтік бағдарламаларды іске асыру үшін жұмсауға мүмкіндік беретін жекешелендіру бағдарламасын табысты іске асыру үшін жекешелендіру объектілерін жекеменшік секторға берудің ең тиімді шарттары мен әдістері пайдаланылуға тиіс екенін тағы да атап өткім келеді.

Назарларыңызға рақмет!